Rikunarita-ORG/Wikinium huggingface dataset:
# Wikimacem

Wikimacem punya lambang
**Wikimacem** (hurup Arab Gundul: ويکيماچم) atawa basa Inggrisnya Wikispecies ièlah atu proyèk nyang disetut ama Yayasan Wikimédia nyang jujuannya ngeja kaca-kaca isi perdèo pasa macem-macem. Wikimacem nglingkup héwan, tumbuhan, jamur, kuman, èn kabèhan mahluk idup laènnya èn bakal dikembangin husus ama Wikipédi.

## Ruju'an
# Pulo Kenari

**Pulo Kenari** (hurup Arab Gundul: فولو کنارى) atawa pasnya **Kepuloan Kenari** (hurup Arab Gundul: کفولوان کنارى; Spanyol: *Canarias*) entu omplokan pulo di lepas panté Magrib. Ni entu komunitèt kuasa-dèwèk di dalem Spanyol (dia pada gableg hukum sendèwèk). Ada tuju pulo utama di ni kepuloan. Sebagé lagi, orang pada ngomong basa Spanyol di mari. Adapun ni kuminitèt kuasa-dèwèk gableg dua hopstad, nyang sembabad statusnya, nya'entu: Santa Cruz de Tenerife èn Las Palmas de Gran Canaria. Sepegimana pulo-pulo laèn di kepuloan Makaronésia, ni pulo kebentuk lantaran gunung api bawah laot. Itu gunung api pelan-pelan nengjak ke atas aèr jadi pulo. Ni kejadian rèbuan taun punya lama.

## Ruju'an
# Èlmu hayat

Héwan: Lalet kembang menclok di perbungaan *Compositae*
Tumbuhan: Gandum
Pungi: *Morchella esculenta*
Bakteri
Arkéa: *Haloarchaea*
Pirus: Penglebok baktèri (*bacteriophage*) Gamma
**Èlmu hayat** entu ada atu èlmu nyang melajarin keidupan, mahluk idup, ama keidupan punya èpolusi deri dia awal mula kebentuknya. Apa-apa nyang masup mahluk hidup entu ada héwan, tumbuhan, pungi (macem jamur punya), ama isik-melik kaya' baktèri ama arkéa. Tu ahli-ahli èlmu hayat ngartiin pegimana mahluk idup punya sipat, ciri, èn cara kerja. Èlmu hayat juga' melajarin gimana juntrungnya mahluk idup punya timbel-balik sesama dia pada, atawa ama dia punya lingkungan.

## Ruju'an
# Rungkun (èlmu hayat)

Gambar bèbèr pengrèrodan jelma' (*Homo Sapiens*)
**Rungkun** (Inggris: *domain*; hurup Arab Gundul: روڠکون) dalem penglompokan èlmu hayat entu jadi trap paling tinggi dalem pengrèrodan lantaran ada di atasnya kerajaan. Berales tatanan 3 rungkun nyang diajarin ama Carl Woese (1928-2012), pu'un keidupan kebelèk jadi 3 rungkun:

* *Archaea*,
* *Bacteria*, èn
* *Eukarya* atawa *Eukaryota*.

Enni sistim ora keitung bentukan kehidupan bukansèlulèr, kaya' *virus*. Penyerèdèngan (*pendekatan*) laèn bakal penglompokan nyang béda deri sistim 3 rungkun, kebentuk deri sistim dua kerajaan nyang sebelonnya, nyang ngimplengin kerajaan *Prokariota* èn *Eukariota*, serènta *hipotesis eosit*. Dalem *hipotesis eosit*, keidupan dikelompokin jadi dua rungkun, *bakteri* ama *arkea*, nyang *Eukarya* dimasupin jadi cabangan bakal *arkea*.

## Ruju'an
# Cucut

Cucut ujung puti
**Cucut** (hurup Arab Gundul: چوچوت; wangsa-gedé: *Selachimorpha*) atawa **hiu** (hurup Arab Gundul: هيو) entu seomplokan ikan dalem rangka tulang rawan nyang jengkep èn awak nyang beteteng. Dia ambekannya paké lima entuk tuju angsang (begantung ama macemnya). Lempengannya angsang ada di samping, atawa rada ke belakang palanya.

## Ruju'an
# Madrasiah

**Madrasiah** ièlah atu mashab pilsapat Jaman Tenga nyang maké manhad orhanik kritis deri telaah pilsapat nyang dilandasin ama Aristo punya 10 Omplokan. Madrasiah Serani nembèl di dalem mashab rahbaniah nyang narjim pilsapat Yahudi-Selam punya madrasiah, èn mangkanya deri mari, omplokan gawéan Aristo dibilangnya "ditemuin lagi". Ngebolain bakal ngeragemin ni èlmu luar tabèat ama Katolik Latèn punya ajaran kalam Taslis, ni mashab rahbaniah jadi dasaran bakal uniwersitèt-uniwersitèt Èropa nyang awal-awal di Jaman Tenga, nyang ada sumbangsih ama èlmu pengetauan modèren punya perkembangan. Madrasiah pating ngejeprah di didikan Èropa barang semprakan tahon 1100 entuk 1700. Madrasiah punya tanjak ada kaètannya ama ni mashab pada nyang ngebadeg di Itali, Prasman, Portugal, Spanyol, ama Inggris.
# Sint-Tomas deri Akuinas

| **Sint-Tomas deri Akuinas** |
| --- |
|  |
| 190px |
|  |
| Negara |  |
| Pegawéan |  |
| Tanggal lahir | Akuinas |
| Tempat lahir | 1225 |
| Tanggal lahir |  |
| Tempat lahir | 7 Maret 1274 |

**Sint-Tomas deri Akuinas** (Itali: *Tommaso d'Aquino*; 1225–7 Maret 1274) entu atu orang pratèr atawa bruder Dominikan Itali, imam Katolik, èn tukang sair gerèja. Dia entu orang ahli hukum, ahli kalam, ama pilsup nyang bener-bener nyawab dalem terdisi madrasiah (*skolatisisme*), nyang di dalemnya juga' bekèn sebagé *Doctor Angelicus* èn *Doctor Communis*. Nama "Akuinas" entu nama asal dia punya keruhun di kumine Akuino, Itali, di wilayah Latsio wayah gini.

## Ruju'an
# Gur'an

> “Ni dia Kitab (Gur’an) nyang kaga’ ada cemplèngannya acan di dalemnya bakal jadi pengunjuk buat orang-orang nyang takut ama Tuhan.”
>
> — Gur’an 2:2

Kitab Gur’an
**Gur’an** (hurup Arab Gundul: قرآن‎
; carè Kotè (Tebet): **Gór’an**
; Arab: الْقُرْآن‎, latènnya: *al-Qurʾān*, lèt. 'bacaan') atawa **Kur’an** entu agama Selam punya kitab suci utama nyang dipercayain ama orang Selam sebagé Tuhan punya wangsit (*waḥy*) ke pengabisan nabinya Selam, Nabi Muhammad, liwat Malaèkat Jibra’il. Di dalem Gur’an ada 114 surat. Di entu surat, ada ayat-ayat. Kaga’ cuman ma’na agamanya doang, Gur’an juga’ dirèken jadi sastra nyang paling ajib di basa Arab punya sastra, ama ngasi embanan nyang ngebadek buat megarnya basa Arab.

Bangsa Selam pada percaya kalo entu Gur’an langsung èmang dari Tuhan punya omongan nyang disampéin ke Nabi Muhammad liwat Malaèkat Jibra’il, nyang dikenta-kenta ampé 22 taon, 2 bulan, 2 ari atawa ampir 23 taon—mulain wates tanggal 17 Puasa. Orang Selam pada ngèndain Gur’an sebagé atu keajaiban nyang paling gedénya Nabi Muhammad, sebagé tenger kenabian, ama jadi puncernya semua wangsit (*waḥy*) suci nyang ditebain ama Tuhan semprakan Nabi Adam ampé pengabisannya di Nabi Muhammad. Kata قُرْءَان *qurʾān* kendiri di dalem Gur’an disebut 70 kali.

## Paranan
# Èlmu tumbuan

**Èlmu tumbuan** (hurup Arab Gundul: علم تمبوان‎) nya'entu atu rangkas èlmu hayat nyang ngartiin pegimana tumbuan punya sipat, ciri, èn cara kerja. Èlmu tumbuan juga' melajarin gimana juntrungnya tumbuan punya timbel-balik sesama dia pada, atawa ama dia punya lingkungan.

## Paranan
# Pengrèrodan

Tulad gambar bèbèr pengrèrodan satwa
**Pengrèrodan** (hurup Arab Gundul: فڠريرودن; Inggris: *taxonomy*) entu èlmu pembangsaan atu ihwal nyang ada punya juntrungan. Tadinya, enni pengrèrodan cuman nyuntrung ke penglompokan mahluk idup. Cumanan, di enni punya arti jenggar èn umum, pengrèrodan gè' gableg nyuntrung ke penglompokan benda atawa peng'engehan (konsèp), serènta asas nyang jadi dasar entu penglompokan. Segambrèng pengrèrodan ada punya undak-undakan (hierarki), cuman enni laèn saratnya. Pengrèrodan maké satuan nyang ditauin jadi "*takson*" (bentuk jama': *taksa*). Takson nyang tinggian sipatnya lebih umum deri takson nyang cetekan lantaran sipatnya lebih kusus. Pengrèrodan béda ama *meronomi*, nyang kejuntrungan ama penglompokan bebagéan deri semua-muanya.

## Ruju'an
# Èlmu manusia

**Èlmu manusia** entu pemerdataan keèlmuan pasal manusia nyang ada nyampurin èlmu hayat atawa èlmu kemasarakatan doangan, nyang juntrungan ama manusia punya abet, susun hayat, budaya, masarakat, ama èlmu basa, mao wayah gini atawa témpo dulu, hata manusia kolotan. Èlmu manusia pasal kemasarakatan mbelajarin cara abet, sedengken èlmu manusia pasal budaya ada ngapal pema'naan budaya, serènta patokan idup ama pègangan. Gini ari, ni dua cawangan sokan diambrekin jadi èlmu manusia pasal kemasarakatan ama budaya. Èlmu manusia pasal basa merdatain gimana basa bisa nyawabin idup kemasarakatan. Èlmu manusia pasal hayat (atawa tampang) mbelajarin susun hayat ama perobahan manusia ama dia punya beroyotan primata.

## Paranan
# Drèntin

**Drèntin** (hurup Arab Gundul: درنتين) atawa **kebon binatang** (hurup Arab Gundul: کبون بنتڠ) entu tempat di mana macem-macem macem héwan ditangker biar orang pada bisa ngiat ama nempo'in tu héwan pada.

Drèntin di San Diégo, Kaliporni, Amrik Serèkat
Drèntin modèren mah kaga' cuman bakal hiburan orang doangan, walakin juga' bakal pendidikan, pemerdataan, penangkeran, èn penglestarian héwan. Banyak sintrem-sintrem héwan nyang ngejaga' héwan-héwan langka biar pada kaga' punah. Ni drèntin modèren juga' pèngènnya mah ngasi keidupan alamiah bakal héwan, biar pada sèhat ama normal tingkanya.

Banyak drèntin kaga' kaya' modèl modèren drèntin. Tu héwan-héwannya pada ditangker dalem kewontenan nyang kaga' baè'. Tu héwan pada dikurung di kandang kecil, jadinya gampang bosen èn sakit.

## Ruju'an
# Berlèn

Kota Berlèn (2020)
**Berlèn** (hurup Arab Gundul: برلين; Dèt: *Berlin*) atawa **Bèrlin** (hurup Arab Gundul: برلين) entu Dètslan punya hopstad. Ni kota – kota paling gedé seantéro Uni Èropa berales dia punya penduduknya, barang 3,7 juta orang selamanya tahon 2020. Mukimin Berlèn pada neba deri barang 190 negara nyang roncèt.

Ni kota ada di belètannya Dètslan di Èropa Sintrem èn dikulilingin ama utan-utan ama sètu pada. Berlèn ngelah jenggar 891 km2 (344,02 mi2). Kali Hapel, Dame, ama Sepré mili nglantasin Berlèn. Ni daèrah gableg iklim sedeng.

Berlèn entu rumanya bakal banyak gedong ama tugu nyang bekèn, kaé Siegessäule, Kaca-kaca Brandenbereh, Gedong Rèksdah, èn bulewar Unter den Linden. Di itu bulewar ada Uniwersitèt Humbol.

* Berlèn - Berlin
*
*
*
*
*
*
*
*
*
*

## Ruju'an
# Iran

**Iran** (hurup Arab Gundul: ايران; Parsi: ايران *Īrān*) atawa **Negeri Parsi** (hurup Arab Gundul: نݢرى فرسى) atawa resminya **Kiblik Islam Iran** (hurup Arab Gundul: کبليک اسلام ايران; Parsi: جمهوری اسلامی ایران *Jomhūrī-ye Eslāmī-ye Īrān*) entu atu negara di Asia Kulon. Ni – bagèan deri wilayah Wètan Tenga. Ni negara juga' watesan ama Apganistan, Asèrbaijan, Irak, Lemènder, Pakistan, Turki, ama Turkmènistan.

Ni negara punya hopstad ama kota paling gedé – Tèhran. Iran – negara paling gedé nomer 18 seantèro dunia. Ni negara penduduknya lebi deri 84,9 jutaan orang. Iran juga' anggota Perserèkatan Bangsa-Bangsa sedari tahon 1945. Ni negara juga' anggota Paguyuban Negara Pengèkspor Bèngsin (OPEC). Ni negara ada negara kiblik Selam.

## Ruju'an
# Wiktoriah deri Britani Gedé

Ratu Wiktoriah pas lagi mudaan
**Ratu Wiktoriah** (hurup Arap gundul: راتو وقتورية, atawa **Alexandrina Victoria**; 24 Méi 1819 – 22 Januari 1901) ada satu Ratu Kerajaan Rempug Britani Gedé èn Irlan sedari tahon 1837 ampé 1901. Dia anaknya atu putri Dèt èn pengèran Inggris. Dia jadi Ratu Britani Gedé pas dia punya umur masing 18 tahon, seabisnya dia punya encing Raja William IV wapat. Dia ngewarisin tahta sebab dia punya baba ada punya tiga sudara laènnya nyang wapat sonder ninggalin anak nyang sah.

Dia dibimbing ama nyang mulia, Louise Lehzen, èn Pendèta George Davys. Dia belajar juga' dah tu ngomong ama ngebaca basa Dèt ama Prasman. Ratu Wiktoriah seneng banget ngibing, ngegambar, naèk kuda, ama nyanyi. Dia pernah dapet pengajaran pas dia masing bocah deri penyanyi opera Luigi LaBlache. Dia demen ngegambar èn gapa maèn piano. Dia terus nulis dia punya buku arian sepanjang idupnya.

Wiktoriah kawin ama dia punya misan pertama, Pangèran Albert, tahon 1840. Dia ngedukung èlmu pengetauan, perdagangan, èn seni di Britani. Wiktoriah ama Albert ada punya sembilan anak. Bakal dia pada, kuarga nyang baè' ama ajaran Serani entu penting. Umumnya, orang Inggris ada ambil tuladan deri dia pada.

Pamèran Agung di Crystal Palace, Londen, dibuka' tahon 1851. Tu bisa kejadian sebagèannya lantaran Albert punya kerja keras. Tu pamèran ada mamèrin keberasilan orang-orang Britani di masanya Wiktoriah.

Tahon 1861, Pangèran Albert wapat èn Wiktoriah ngejauhin keidupan umum.

Britani mingkin jadi kuat di taon-taon abisnya, èn di tahon 1877, Wiktoriah ada dapet gelar 'Kaèsarah Hindi'. Wiktoriah ada punya kebèngbat ama Hindi, cuman kaga' pernah dah dia ke sonoh. Cuman, anaknya malah nyang ke sonoh.

Tahon 1897, Wiktoriah ada ngerayain dia punya 60 tahon jadi ratu. Ni ngeliwatin dia punya engkong Raja George III. Dia jadi ratu selamanya 63 tahon, tujuh bulan nyang lebi panjang deri mana-mana raja atawa ratu Inggris. Orang pada bilang dia 'Èropa punya nini' sebab banyak deri Wiktoriah punya anak pada jadi raja, pangèran, èn putri laèn-laèn negara.

Abis wapatnya lantaran penyakit setruk, dia punya anak lanang Albert Edward jadi Raja Edward VII èn jadi Raja Kerajaan Rempug èn Kaèsar Hindi sedari 22 Januari 1901 ampé 6 Méi 1910.

## Ruju'an
# Tana Ratu (Ostrali)

**Tana Ratu** (hurup Arab Gundul: تانا راتو) atawa **Kuinslan** (hurup Arab Gundul: کوينسلند; Inggris: *Queensland*) ièlah atu negeri di blètan Ostrali. Ni negeri – negeri paling gedé nomer dua deri jenggarnya ama nomer tiga paling gedé deri jumblah penduduknya. Tahon 2022, diancer-ancer ada barang 5.354.800 orang nyang ngejedog di Tana Ratu.

Tana Ratu nglingkup pojokan belah lor-wètan Ostrali. Ni negeri watesan ama Wilayah Lor bekulonnya, Ostrali Kidul di belah kidul-kulonnya, ama Walès Kidul Baru di bekidulnya. Di blètannya, Tana Ratu watesan ama Laot Koral ama Laotan Teduh. Tana Ratu punya hopstad nama Brisban.

## Ruju'an
# Sokrat

Sokrat punya patung
**Sokrat** (hurup Arap Gundul: سقراط, basa Yunani: Σωκράτης *Sōkrátēs*) atawa **Sokratès** (hurup Arap Gundul: سقراطيس; idupnya 470 BC – 399 BC) ada satu pilsup Yunani nyang paling mashur. Dia mah kaga' ngajuin pengetauan atawa kebijakan kusus acan. Cuman, dia ngajari pagémana caranya ngeja dalil nyang baè', nyusun debat, ama perhadring biar orang pada ngarti mas'alah-mas'alah nyang njelimet. Kebanyakan masalah dia punya jabanin sebenernya mah cuman bekutet pasal pulitik, kalo diliat deri lahiriahnya. Cuman, kalo diliat rada daleman lagi, sebenernya entu masalah – masalah moril pasal pagémana kita mistinya idup atawa pagémana idup kudunya dijalanin. Begitu dah Sokrat punya emban, sehingga pilsup-pilsup nyang sebelon-sebelonnya dia digeronya "pilsup pra-Sokrat".

## Ruju'an
# Walès

**Walès** (hurup Arab Gundul: والس; basa Inggris: *Wales*; basa Wèles: *Cymru*) atawa **Wèles** (hurup Arab Gundul: ويلس) entu atu negara deri negara nyang empat nyang jadi bagèan deri Kerajaan Rempug. Ni negara ada di bekulonnya Inggris, di blètannya Laot Ir ama Irlan.

Walès entu atu deri gutekan Kèltik di Britani. Orang aslinya Walès, **orang Wèles** (hurup Arab Gundul: اورڠ ويلس), ada punya budaya ama terdisinya sendèwèk. Dia pada gè' juga' gableg basa Kèltiknya sendèwèk, ya'entu basa Wèles. Cuman, èmang kaga' semua orang Wèles gableg ngomong Wèles, mar palingan mah masing dipaké ama 20%-an deri jumblah orang-orang Wèles. Èmang, orang Wèles mah pada udah bisa ngomong Ingggris, hata sebagèan besarnya malah cuman bisa' basa Inggris. Basa Wèles entu juga' jadi basa resmi, selaènnya basa Inggris, èn ada punya status nyang sepantar.

Ada tiga juta orangan nyang tinggal di Walès. Kebanyakannya mah pada tinggal di beludik ama belah kidul-wètannya ni negara. Di ni gutekanla ada dia punya hopstad ama kota paling gedénya, ya'entu Kardip. Adapun kota paling gedé abisnya entu Swansi.

## Ruju'an
# Kelèra

Kuman kelèra nama *Vibrio Cholerae* kapan ditempo paké kèkèr kuman
Penyakit **kelèra** (hurup Arab Gundul: كليرا) (atawa digero Asiatic cholera) ièlah penyakit nyang nepa di saluran penyernaan nyang disebabin ama kuman *Vibrio cholerae*. Ni kuman biasanya masup ke awak liwat aèr pinum nyang udah kecampuran ama kebersian aèr nyang belongkotan atawa makan ikan kaga' dimasak bener, wabilhusus kerang. Lamatannya antara laèn bèrak-bèrak pating mencèrèt, bero' keram, enek, muntah uger, ama kurang aèr. Kematian biasanya lantaran kurang aèr. Kalo didemènin ampé kedalon-dalon kapiran kaga' diopènin, bisa-bisa paèh itu orang. Pengopènan kena dilakonin paké ngisi aèr nyang jor-joran nyang biasanya pepes liwat inpusan ampé mandeg itu bèrak-bèrak.

## Ruju'an
# Gèrensi

**Gèrensi** (hurup Arab Gundul: ݢرنسى; Inggris: *Guernsey*; Prasman: *Guernesey*; Gèrensi: *Guernési*) entu atu negara di Selat Inggris, di lepas panténya Normandi. Ni negara bagèan deri Kepuloan Kanal. Sepegimana Jèrsi, ni negara juga' atu kebéliuan (*bailiwick*) nyang dipimpin ama atu béliu (*bailiff*), mangkanya digero'nya **Kebéliuan Gèrensi** (hurup Arab Gundul: کبليوان ݢرنسى; Inggris: *Bailiwick of Guernsey*; Prasman: *Bailliage de Guernesey*; Gèrensi: *Bailliage dé Guernési*). Sebab lantaran ni negara – Britani Gedé punya tanggungan, hop negaranya entu Charles III, cuman èmang ada dia punya guwernemènnya sendèwèk ama dia punya wèt èn status istimèwa dalem pasal belasting. Sengga'nya, ada 65.573 orang nyang tinggal di mari.

## Bestir

Gèrensi juga' kebelèk-belèk jadi 10 indèling (ditamba 2 indèling bukanbestir). Adapun Bandar Sint-Piter entu indèling nyang paling gedé èn ada 18.958 orangan (tahon 2019).

## Basa

Gèrensi ada punya dia punya logat sendèwèk, nyang ngrupaken logat deri basa Normandi, nama basa Gèrensi. Ni basa cuman dipaké ama 2% deri jumblah semua penduduknya, cuman ada 14% deri seruruh penduduknya nyang ngarti ama ni basa. Artinya, kurang lebi sekitaran 1.000–1.500-an orang doang nyang bisa ni basa, èn kebanyakannya udah pada bangkot. Cuman 1 deri 1.000 orang muda doang nyang bisa ngomong ni basa.

## Ruju'an